Venerando, vonde monadis
La Pifanie e je di simpri un dai moments plui impuartants pal nestri popul. Lu sintìn tal cûr e tal stomi, e al è naturâl par un Friûl braurôs des sôs tradizions vê la voie di rivâ a comunicâlis al rest de Italie. Par chest a jerin ducj contentons a Tarcint cuant che ur àn dit che chest an la Rai si sarès colegade in direte cul Pignarûl Grant. A vevin parfin decidût di impiâ il fûc trê oris dopo (a dîs di sere) par fâ un figuron cu la Antonella Clerici a “La prova del cuoco”: ma Rai 1 e à trasformade la fieste plui impuartante dal Friûl intune paiaçade lungje no plui di trê minûts che dal pont di viste de promozion turistiche no fasarà nissun ben a Tarcint: dal colegament televisîf il spetatôr nol capive ni se la “Perle dal Friûl” e jere al mâr o se e jere in mont.
Cuissà se i furlans a impararan la lezion: o se la prossime volte che ur mostraran devant dôs telecameris a acetaran di gnûf, sotans, di vendi lis lôr tradizions e la lôr identitât dome par vanitât, e cence nancje sigurâsi di vê un tornecont. Il Venerando al è visât: vonde monadis.. ❚
✒ Walter Tomada
fur_Latn fur_Latn fur_Latn glg_Latn